Den hollandske bomtrawler, der gik på grund mandag aften ved Nørre Lyngby Strand, må vente til i morgen tidlig, før der kan gøres et forsøg på at trække den fri. Det vurderer skipper på slæbebåden Thor fra Hanstholm Bugserservice. Thor ankom allerede kl. 14:10 i går til stedet. - Der er op til to meter høje bølger lige nu, så vi kan ikke gøre noget nu. Vi risikerer selv at gå på grund, siger skipper Ole Christensen fra Thor. Han regner med at vejret bliver mere stille i morgen tidlig, så bugserbåden kan få en wire over på den hollandske trawler og gøre forsøget. Der er ingen tegn på læg på skibet, men jo længere tid det tilbringer på grund, jo større fare er der for at beskadige skruen, og dermed skibets evne til at sejle videre. Drev fra anker Mandag aften drev  Sursum-Corda UK-172  fra sit anker og endte med at støde på grund ud for kysten mellem Nørre Lyngby og Løkken. Skibet kaldte på hjælp over Lyngby Radio, og Hirtshals Redningsstation sendte også hjælp, men den hollandske bomtrawler var drevet så langt ind, at det ikke var muligt at trække den ud igen. Derfor har skibet været under overvågning fra fiskeriinspektionsskibet "Vestkysten". - De kommer hurtigt ret langt ind og sidder nu uhjælpeligt fast. Der er seks besætningsmedlemmer ombord og de har det godt, siger Klaus Thing Rasmussen, vagthavende officer ved Forsvarets Operationscenter. En anden hollandsk trawler ligger også i området klar til at hjælpe.

Opsummering:
Høje bølger forhindrer onsdag bjærgningsforsøg af den grundstødte bomtrawler, der lige nu ligger ved Nørre Lyngby Strand.